Document ID: 32014D0227

DECIZIA DE PUNERE ÎN APLICARE A COMISIEI
din 24 aprilie 2014
privind neaprobarea anumitor substanțe active biocide în temeiul Regulamentului (UE) nr. 528/2012 al Parlamentului European și al Consiliului
(Text cu relevanță pentru SEE)
(2014/227/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
întrucât:
(1)
Regulamentul (CE) nr. 1451/2007 al Comisiei (2) stabilește o listă de substanțe active care urmează să fie evaluate în vederea unei posibile includeri în anexa I, IA sau IB la Directiva 98/8/CE a Parlamentului European și a Consiliului (3).
(2)
În cazul unui număr de combinații de substanțe/tipuri de produse incluse în această listă, fie toți participanții și-au întrerupt participarea la programul de reexaminare, fie statul membru desemnat ca raportor în vederea evaluării nu a primit niciun dosar complet în perioada specificată la articolul 9 și la articolul 12 alineatul (3) din Regulamentul (CE) nr. 1451/2007.
(3)
În consecință, în conformitate cu articolul 11 alineatul (2), articolul 12 alineatul (1) și articolul 13 alineatul (5) din Regulamentul (CE) nr. 1451/2007, Comisia a informat statele membre în acest sens. Informațiile respective au fost, de asemenea, publicate pe cale electronică.
(4)
Într-o perioadă de trei luni de la această publicare, o serie de societăți și-au manifestat interesul de a prelua rolul de participant pentru una sau mai multe dintre substanțele și tipurile de produse în cauză. Cu toate acestea, societățile respective fie nu au depus ulterior un dosar complet, fie s-au retras.
(5)
În temeiul articolului 12 alineatele (4) și (5) din Regulamentul (CE) nr. 1451/2007, substanțele și tipurile de produse în cauză nu trebuie, prin urmare, aprobate conform articolului 9 din Regulamentul (UE) nr. 528/2012.
(6)
Măsurile prevăzute de prezenta decizie sunt conforme cu avizul Comitetului permanent pentru produse biocide,
ADOPTĂ PREZENTA DECIZIE:
Articolul 1
Substanțele indicate în anexa la prezenta decizie nu se aprobă pentru tipurile de produse specificate în aceeași anexă.
Articolul 2
Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
Adoptată la Bruxelles, 24 aprilie 2014.

Labels: 3
1
6